บาทเปิด 30.42/44 คาดอ่อนค่า
ธนาคารซีไอเอ็มบีไทย รายงาน เงินบาทเปิด 30.42/44 คาดอ่อนค่าตามภูมิภาค มองกรอบ 30.40-30.50
4 ม.ค. 2556

ธนาคารซีไอเอ็มบีไทย รายงาน เงินบาทเปิด 30.42/44 คาดอ่อนค่าตามภูมิภาค มองกรอบ 30.40-30.50
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 30.42/44 บาท/ดอลลาร์ อ่อนค่าลงจากช่วงเย็นวานนี้ที่ปิดตลาดที่ระดับ 30.34/36 บาท/ดอลลาร์
วันนี้แนวโน้มการเคลื่อนไหวของเงินบาทคาดว่าจะอ่อนค่าไปตามทิศทางสกุลเงินในภูมิภาค ปัจจัยที่นักลงทุนรอดูคือ คืนนี้สหรัฐฯ จะประกาศตัวเลขการจ้างงานนอกภาคเกษตรในเดือนธ.ค. ซึ่งหากตัวเลขออกมามากกว่าที่คาดการณ์ไว้ก็จะส่งผลให้เงินดอลลาร์อ่อนค่าลง และต้นสัปดาห์หน้าเงินบาทก็มีโอกาสจะกลับมาแข็งค่า
"คืนนี้คงติดตามตัวเลขการจ้างงานนอกภาคเกษตรของสหรัฐฯ คาดว่าการจ้างงานจะเพิ่มสูงขึ้น ถ้าตัวเลขสูงขึ้นจริงดอลลาร์จะอ่อน เพราะเหมือนเป็นข่าวดีของเขา สัปดาห์หน้าบาทอาจจะแข็งค่าได้ เพียงแต่ตอนนี้ร่วงลงไปเยอะมาก ไม่แน่ใจว่าจะมีแรงหนุนสักแค่ไหน" นักบริหารเงิน กล่าว
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 87.57/62 เยน/ดอลลาร์ ส่วนเงินยูโรอยู่ที่ระดับ 1.3035/3039 ดอลลาร์/ยูโร
คืนนี้ สหรัฐฯจะมีการรายงานตัวเลขเศรษฐกิจที่สำคัญ เช่น ตัวเลขการจ้างงานนอกภาคเกษตรเดือนธ.ค., ยอดสั่งซื้อของโรงงานเดือนพ.ย., ดัชนีภาคบริการเดือนธ.ค. เป็นต้น 
นักบริหารเงิน คาดว่า เงินบาทวันนี้จะเคลื่อนไหวอยู่ในกรอบ 30.40-30.50 บาท/ดอลลาร์